17 octombrie 2023

**Comunicat de presă**

Distrigaz Sud Rețele aduce următoarele precizări cu privire la sistarea gazelor naturale într-o serie de localități din **județul Vrancea:**

Pentru relocarea conductei magistrale ce intersectează traseul autostrăzii A7 Moldova – proiect de interes național, la solicitarea transportatorului de gaze naturale TRANSGAZ, **Distrigaz Sud Rețele va sista alimentarea cu gaze naturale în data de 23 octombrie 2023, începând cu orele 06:00, până în data de 24 octombrie 2023, orele 18:00**, pentru consumatorii situați în **orașul Focșani și localitățile Cotești, Golești, Goleștii de Sus, Petrești, Vânători și Slobozia Ciorești** din județul Vrancea.

De această întrerupere vor fi afectați un număr de cca. **30.500 de clienți casnici și non-casnici.**

Pentru evitarea producerii de accidente, clienții sunt rugați să se asigure că aparatele de consum sunt închise, inclusiv aparatele automatizate și cele cu flacără de veghe.

După reluarea alimentării cu gaze naturale, în cazul în care clienții simt miros de gaze, sunt rugați să aerisească imediat încăperea, să nu provoace scântei, să nu acționeze întrerupătoarele electrice, să nu folosească aparatele electrocasnice, dacă este posibil să închidă robinetul de alimentare cu gaze naturale și să apeleze urgent Centrul de apeluri și depanaj al Distrigaz Sud Rețele: 021 9281.

Ne cerem scuze pentru inconveniențele create clienților noștri și le mulțumim pentru înțelegere.

Biroul de presă

*Distrigaz Sud Rețele este lider în distribuția de gaze naturale în România, cu o expertiză de peste 47 de ani în acest domeniu, având peste 2 milioane de clienți, circa 22.600 km rețea și 2.750 de angajați. Distrigaz Sud Rețele deține licență de operare pentru distribuția de gaze naturale în 851 de localități, pe raza a 20 județe din sudul și centrul României: Argeș, Brăila, Brașov, Buzău, Călărași, Constanța, Covasna, Dâmbovița, Dolj, Galați, Giurgiu, Gorj, Ialomița, Ilfov, Olt, Prahova, Tulcea, Vâlcea, Vrancea, Teleorman și Municipiul București.*